AIŠKINAMASIS RAŠTAS

Dėl savivaldybės turto perdavimo pagal panaudos sutartį Molėtų rajono vietos veiklos grupei „Keisdamiesi keičiame“

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija 2020 m. lapkričio 11 d. gavo asociacijos Molėtų rajono vieto veiklos grupės „Keisdamiesi keičiame“ (toliau – Molėtų VVG) raštą, kuriame prašoma 10 metų perduoti 61,24 kv. m ploto patalpas įstatuose numatytai veiklai, Savivaldybei nuosavybės teise priklausančiame ir šiuo metu Molėtų kultūros centro patikėjimo teise valdomame kino teatro pastate, esančiame Molėtų r. sav., Molėtų m., Vilniaus g. 45. Prašyme asociacija nurodo, kad apie 10 m. naudojosi šiomis patalpomis. Pastaruosius beveik 5 metus Molėtų VVG naudojasi patalpomis, kurios suteiktos pagal 2016 m sausio 6 d. panaudos sutartį Nr. TSS-6 ir kurios galiojimas baigiasi 2021 m. sausio 6 d. Patalpos buvo ir bus naudojamos Molėtų VVG veiklai, kuri telkia ir skatina visuomenines organizacijas, savivaldos institucijas, verslo struktūras bendrai veiklai, siekdami pagerinti ekonominę ir socialinę gerovę kaimo vietovėse. Pagrindinis Molėtų VVG tikslas tenkinti gyvenamosios vietovės bendruomenės viešuosius poreikius. Patalpos prižiūrimos, remontuojamos, komunaliniai mokesčiai mokami laiku. Raštu įsipareigojama atlikti perduotų patalpų einamąjį ir kapitalinį remontus.

Asociacija pateikė įstatų kopiją ir prašymą, kuriame nurodo, kad yra ne pelno siekianti organizacija ir kad kitų patalpų asociacija savo veiklai vykdyti neturi.

Siekiant įvertinti poveikį konkurencijai ir atitiktį valstybės pagalbos reikalavimams užpildytas vertinimo klausimynas.

Parengto sprendimo projekto tikslas – perduoti 10 metų pagal turto panaudos sutartį Molėtų VVG Savivaldybei nuosavybės teise priklausančias ir šiuo metu Molėtų kultūros centro patikėjimo teise valdomas patalpas, esančias Molėtų r. sav., Molėtų m., Vilniaus g. 45.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 3 punktas, 2 dalies 7 punktas, 3, 4 dalys;

Poveikio konkurencijai ir atitikties valstybės pagalbos reikalavimams vertinimo tvarkos aprašas, patvirtintas Lietuvos Respublikos vyriausybės 2002 m. gruodžio 3 d. nutarimu Nr. 1890 „Dėl valstybės turto perdavimo panaudos pagrindais laikinai neatlygintinai valdyti ir naudotis“;

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – perduotos patalpos bus prižiūrimos ir remontuojamos.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo – priėmimo aktas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija